In nomine Domini. Ego Henricus, Senonensis archiepiscopus, notum fieri volo tam presentibus quam futuris fidelibus, me concessisse Willelmo abbati Sanctæ-Mariæ de Scarleiis et fratribus ejusdem cenobii, quicquid possident in parrochia Villæ-Franchiæ, tam in messibus quam in aliis rebus vel possessuri sunt, sine decimis habere et sine omni exactione decimarum imperpetuum possidere; ita tamen ut ejusdem parrochiæ presbitero per singulos annos XII nummos pro censu monachi reddant. Hoc autem ut ratum et inconcussum permaneat, sigilli nostri impressione firmare curavimus. Hujus rei testes sunt: Stephanus, abbas de Regnodei; Gauterus, monachus de Pontiniaco: magister Goslenus; Stephanus de Sancto-Juliano; Teodericus, sacerdos; Leobaudus, capellanus; Arnaldus, ejusdem parrochiæ presbiter. Actum est apud Sanctum-Julianum, publice, anno ab Incarnatione Domini Mº Cº XXXVIº.